Կոստաս Կացուրանիս

**Կոնստանտինոս (Կոստաս) Կացուրանիս** (; ), հույն ֆուտբոլիստ, որը հանդես է եկել կիսապաշտպանի դիրքում։ Հունաստանի հավաքականի կազմում՝ 2004 թվականի Եվրոպայի չեմպիոն։

## Ակումբային կարիերա
### «Պանախաիկի»
1996/97 մրցաշրջանում 17 տարեկան հասակում Կացուրանիսը իր նորամուտը նշել է Հունաստանի առաջնությունում՝ իր հայրենի Պատրաս քաղաքի «Պանախաիկի» ակումբում։ Այս թիմում նա անցկացրել է վեց տարի և երրորդ մրցաշրջանից սկսած եղել է հիմնական կազմի խաղացող։

### ԱԵԿ Աթենք
Երբ նրա պայմանագիրը «Պանախաիկիի» հետ ավարտվել է, Կացուրանիսը որոշել է, որ ժամանակն է տեղափոխվել ավելի հեղինակավոր ակումբ։ Նա բանակցություններ է սկսել «Պանաթինաիկոս» տեղափոխվելու շուրջ։ Այնուամենայնիվ, պորտուգալացի մարզիչ Ֆերնանդու Սանտուշը, նրա ապագա մարզիչը ԱԵԿ-ում և «Բենֆիկայում», իսկ այդ ժամանակ աշխատում էր «Պանաթինաիկոսում», նախընտրել է պայմանագիր կնքել իր հայրենակից Կառլուշ Շաինյուի հետ, որը ծանոթ էր մարզչին «Պորտուում» նախկին աշխատանքից, Կացուրանիսի տեղափոխությունն այս ակումբ խափանվել է։ Այնուհետև ֆուտբոլիստի նկատմամբ հետաքրքրություն է ցուցաբերել հունական մեկ այլ գրանդ՝ «Օլիմպիակոսը»։ Ակումբի փոխնախագահ Գիորգիոս Լուվարիսի հետ բանակցությունները մոտենում էին հաջող ավարտին, երբ Լուվարիսը Կացուրանիսին խնդրել է հետաձգել վերջնական որոշման ընդունումը մինչև ակումբի նախագահ Սոկրատիս Կոկկալիսի՝ ԱՄՆ կատարած գործուղումից վերադառնալը։ Իրավիճակից օգտվել էց Աթենքի ԱԵԿ-ի այն ժամանակվա նախագահ Քրիսոստոմոս Պսոմիադիսը և համոզել մեծ հույսեր փայփայող կիսապաշտպանին 3 տարվա պայմանագիր կնքել ԱԵԿ-ի հետ։

Սկզբում փոխարինման դուրս գալով՝ Կացուրանիսը տպավորիչ խաղ ցուցադրեց և շուտով դարձավ իր նոր ակումբի կարևոր մասը։ Նա շարունակեց առաջադիմել և արագորեն դարձավ հիմնական կազմի առաջատարներից մեկը։

2004/05 մրցաշրջանը, հնարավոր է, լավագույններից մեկն էր Կացուրանիսի կարիերայում ԱԵԿ-ում։ Նա 12 գոլ է խփել հենակետային կիսապաշտպանի դիրքում խաղալիս՝ ակումբի հետ պայքար մղելով չեմպիոնական տիտղոսի համար։ ԱԵԿ-ը երրորդն է, չնայած շատերը ակումբից միայն աղյուսակի միջնամասում տեղ էին ակնկալում։ Կոստասի նկատմամբ մեծ հետաքրքրություն էր ցուցաբերում գերմանական «Վերդերը», սակայն նա ակումբի նախագահ Դեմիս Նիկոլաիդիսի հետ որոշել են մերժել այդ առաջարկը։

2005/06 մրցաշրջանում Աթենքի ակումբը երկրի առաջնությունում զբաղեցրել է երկրորդ հորիզոնականը և տեղ է գրավել Չեմպիոնների լիգայում։ Մրցաշրջանի ավարտին ԱԵԿ-ի մարզիչ Ֆերնանդու Սանտուշը վերադարձավ հայրենիք և Կացուրանիսը ցանկություն հայտնեց հետևել նրան և կարիերան շարունակել արտերկրում՝ պայմանագիր կնքելով պորտուգալական «Բենֆիկայի» հետ, որը գլխավորում էր Սանտուշը։ Տրանսֆերի արժեքը կազմել է մոտ 2 միլիոն եվրո։

### «Բենֆիկա»
Կացուրանիսը պորտուգալական ակումբի հետ 4 տարվա պայմանագիր է կնքել 2006 թվականի հունիսի 23-ին։ Մեկ տարի առաջ «Բենֆիկայում» հայտնվել էր մեկ այլ հույն ֆուտբոլիստ՝ Յորգոս Կարագունիսը։ Հունիսին ժամանելով՝ Կացուրանիսը լրագրողներին ասել է՝ «Նույնիսկ եթե Ֆերնանդու Սանտուշը կամ Կարագունիսը ակումբում չլինեին, ես, միևնույն է, կգայի ակումբ։ «Բենֆիկան» ինձ համար Եվրոպայի առաջատար ակումբներից մեկն է, և նա դա ապացուցեց Չեմպիոնների լիգայում։ Ես այստեղ եմ, որպեսզի հասնեմ նույն բարձր նպատակներին։ «Բենֆիկա» տեղափոխվելը կօգնի նաև ինձ հավաքականում կարիերայիս ընթացքում»։

Պորտուգալական կարիերայում «Պորտուի» հետ առաջին դերբիում Կացուրանիսը անկյունայինի խաղարկումից հետո գլխի հարվածով բացել է իր խփած գոլերի հաշիվը, շուտով ԱՊԼ-ի խաղերից մեկում նա երկրորդ գոլը խփել է «Բենֆիկայի» կազմում։ Նա արագորեն դարձավ թիմի առանցքային խաղացող, խփեց մի քանի կարևոր գոլ և որոշ խաղերում դարձավ թիմի ավագ։ Նա ապացուցեց, որ Պորտուգալիայի առաջնության լավագույն նորեկներից մեկն է՝ 2006/07 մրցաշրջանում անցկացնելով լիգայի 28 հանդիպում և խփելով 6 գնդակ։

Չնայած «Վալենսիա»-ի, «Վերդեր»-ի, «Տոտենհեմ»-ի, ինչպես նաև «Յուվենտուս»-ի կողմից ֆուտբոլիստի նկատմամբ արտամրցաշրջանային շրջանում ցուցաբերած հետաքրքրությանը, 2007 թվականի սեպտեմբերի 14-ին նա ևս երկու մրցաշրջանով երկարաձգեց պայմանագիրը «Բենֆիկա»-ի հետ։

#### Լուիզաոյի միջադեպը
2008 թվականի հունվարին Սետուբալի «Վիտորիայի» դեմ խաղում Կացուրանիսի մոտ վիճաբանություն տեղի ունեցավ թիմակից Լուիզաոյի հետ։ Հակամարտությունը ծագել է Կացուրանիսի ոչ ճշգրիտ փոխանցումից հետո, որի պատճառով Լուիզաոն ստիպված է եղել կանոնների խախտմամբ ընդհատել գնդակին տիրացած մրցակցի գրոհը։ Լուիզաոն դեղին քարտ է ստացել, ինչից հետո սկսել է բացեիբաց պահանջներ ներկայացնել Կացուրանիսին, ով պատասխանել է նույն կերպ։ Գործը քիչ էր մնում հասներ ծեծկռտուքի, բայց խաղացողներին բաժանում էին թիմակիցները։ Նրանք երկուսն էլ անմիջապես փոխարինվեցին, իսկ հետագայում ակումբի կողմից հեռացվեցին խաղերից։ Ավելի ուշ երկու խաղացողներն էլ հրապարակային ներողություն են խնդրել միմյանցից։

### ՊԱՕԿ
2012 թվականի դեկտեմբերի 14-ին ֆուտբոլիստը ազատ գործակալի կարգավիճակով տեղափոխվել է ՊԱՕԿ։ Պայմանագիրը կնքվել է 1,5 տարի ժամկետով։

## Կարիերան հավաքականում
[ձախից|մինի|250x250փքս|Կացուրանիսը [Հունաստանի ֆուտբոլի ազգային հավաքական|Հունաստանի հավաքականի կազմում]]
Կացուրանիսը Հունաստանի ազգային հավաքականում իր նորամուտը նշել է 2003 թվականի օգոստոսի 20-ին Շվեդիայի հավաքականի հետ խաղում։ Հավաքականի կազմում առաջին գոլը նա անցկացրել Է Ղազախստանի հավաքականի դարպասը 2006 թվականի աշխարհի առաջնության ընտրական խաղում։

Կացուրանիսը առանցքային խաղացողներից մեկն էր, ով հավաքականին հաղթանակ տարավ 2004 թվականի Եվրոպայի առաջնությունում։ Այս հաջողությունից հետո Կացուրանիսը հավաքականի հիմնական խաղացողն էր 2006 թվականի աշխարհի առաջնության ընտրական փուլում, որն ավարտվեց թիմի համար անհաջողությամբ։ Կացուրանիսը դարձավ Հունաստանի ուժեղագույն խաղացողներից մեկը Եվրո-2008-ի որակավորման խաղերում, որոնցում նա օգնեց Հունաստանին դուրս գալ եզրափակիչ փուլ և հնարավորություն ստանալ պաշտպանելու չեմպիոնական տիտղոսը։ Մի քանի խաղերում Կացուրանիսը հավաքականին խաղադաշտ է դուրս բերել որպես թիմի ավագ։

## Ձեռքբերումներ
; Թիմային
* Եվրոպայի չեմպիոն 2004
* Պորտուգալական լիգայի գավաթակիր՝ 2008/09
* Հունաստանի չեմպիոն՝ 2009/10
* Հունաստանի գավաթակիր՝ 2009/10

; Անձնական
* Հունաստանի լավագույն ֆուտբոլիստ՝ 2005

## Ծանոթագրություններ

## Արտաքին հղումներ

* Профиль на сайте «Бенфики»

Կատեգորիա:Բենֆիկայի ֆուտբոլիստներ
Կատեգորիա:Հույն ֆուտբոլիստներ
Կատեգորիա:Հունաստանի հավաքականի ֆուտբոլիստներ
Կատեգորիա:ՈՒԵՖԱ Եվրո 2012-ի ֆուտբոլիստներ
Կատեգորիա:Պանաթինաիկոսի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ֆուտբոլի Եվրոպայի չեմպիոններ